54 
At drage saa vidtgaaende Slutninger paa Grundlag af et i den Grad 
ufuldstændigt Materiale, som det foreliggende, vil maaske synes mange at 
være altfor dristigt, men jeg mener at kunne forsvare det i Henhold til 
de af mig fremsatte Grunde. Det er mit Haab dels selv at faa Lejlighed 
til at fortsætte disse Arbejder, baade Studiet af de faststaaende 
yngste Kridt- og ældste Tertiærdannelser og af de løse Blokke og 
deres Udbredelse, dels at dette Arbejde vil foranledige andre For¬ 
skere til at beskæftige sig med disse Spørgsmaal og derved uddybe 
og korrigere det Billede af denne Periode af det baltiske Omraades 
geologiske Historie, som jeg her i store Træk har skitseret. 
Det er mig en kær Pligt, at udtale min Tak til Carlsbergfondets 
Direktion, der ved en Rejseunderstøttelse har sat mig i Stand til ved 
Selvsyn at erhverve mig noget Kendskab til de løse Blokke fra det 
nordtyske Lavland gennem Studier i Museer. Herved har jeg haft 
den mest imødekommende Støtte med Raad og Oplysninger først og 
fremmest hos Prof. Deecke i Greifswald og dernæst hos Prof. Gottsche 
i Hamburg og min Ven Prof. Stolley i Braunschweig. 
